ΓΡΑΠΤΗ ΕΡΩΤΗΣΗ E-1714/98

υποβολή: Cristiana Muscardini (NI) προς την Επιτροπή

(29 Μαΐου 1998)

Θέμα: Προστασία της επικράτειας

Έχοντας υπόψη την ανθρώπινη και περιβαλλοντική τραγωδία που συγκλονίζει αυτές τις μέρες την περιοχή της Καμπανίας, έχοντας υπόψη τις προηγούμενες ερωτήσεις μου Ε-2480/94(1), Ε-2730/95(2), Ε-2731/95(3) καθώς και τις σχετικές απαντήσεις, λαμβάνοντας υπόψη την ανάγκη συντονισμού των χωροταξικών πολιτικών σε ολόκληρη την Ένωση, δεδομένου ότι πολλά από τα προβλήματα είναι κοινά στα διάφορα κράτη μέλη και σε ορισμένες περιπτώσεις είναι διακρατικά, δεν θεωρεί η Επιτροπή ότι επιβάλλεται και ότι επείγει:

1. να ζητήσει από την Υπηρεσία Περιβάλλοντος να καταρτίσει υδρογεωλογικούς χάρτες της κοινοτικής επικράτειας, από τους οποίους θα είναι δυνατόν να εντοπιστούν οι περιοχές που διατρέχουν το μεγαλύτερο κίνδυνο;

2. να υποβάλει προτάσεις με τις οποία θα επιδιώκεται, δεδομένων των περιορισμών στις αρμοδιότητες που διαθέτει αυτή τη στιγμή, να της αναθέσουν τα κράτη μέλη τα αναγκαία αποκλειστικά δικαιώματα, να συντονίζει τουλάχιστον τα προγράμματα χωροταξίας που συνδέονται με προγράμματα περιφερειακής ανάπτυξης;

3. να προσθέσει από τώρα στον προϋπολογισμό του 1999 ένα ποσόν για τον σκοπό αυτόν;

4. να συντονίσει τα σώματα της πολιτικής άμυνας, με πολιτικές συνεργασίας που θα πρέπει να καταρτισθούν στο πλαίσιο του "τρίτου πυλώνα";

Απάντηση της κας Bjerregaard εξ ονόματος της Επιτροπής

(10 Ιουλίου 1998)

1. Ο Ευρωπαϊκός Οργανισμός Περιβάλλοντος αποτελεί, σε μεγάλο βαθμό, φορέα συγκέντρωσης δεδομένων και πληροφοριών σχετικά με την κατάσταση του περιβάλλοντος. Ο προτεινόμενος στόχος υπερβαίνει την τρέχουσα εμβέλεια, αρμοδιότητα και δυνατότητά του.

2.-3. Τα κράτη μέλη και η Επιτροπή συμμετείχαν ενεργά στην σύνταξη εγγράφου με στρατηγικό και διερευνητικό χαρακτήρα, με τίτλο "Σχέδιο ανάπτυξης του κοινοτικού χώρου" (Schéma de développement de l' espace communautaire - SDEC), το οποίο αποσκοπεί στην επεξεργασία μιας ολοκληρωμένης θεώρησης του ευρωπαϊκού εδάφους. Το σχέδιο αυτό, του οποίου μια πρώτη μορφή παρουσιάστηκε τον Ιούνιο του 1997 υπό την ολλανδική προεδρία, περιλαμβάνει, ιδίως, σειρά περιληπτικών προτάσεων, εκ των οποίων ορισμένες αφορούν την χωροταξία, την διαχείριση των υδάτων και, ειδικότερα, την συνεκτίμηση των φυσικών κινδύνων.

Πρέπει, ωστόσο, να υπογραμμιστεί ότι το ενδεικτικού χαρακτήρα αυτό σχήμα εμμένει στη διατήρηση των υφιστάμενων αρμοδιοτήτων όσον αφορά την χωροταξία, τόσο σε εθνικό όσο και σε περιφερειακό επίπεδο, συνιστώντας, ταυτόχρονα, την καλύτερη ολοκλήρωσή τους και την αύξηση των συνεργασιών.

4. Όσον αφορά τη συνεργασία στον τομέα της πολιτικής άμυνας, το ζήτημα αυτό εμπίπτει στις κοινοτικές αρμοδιότητες, όπως ορίζει το άρθρο 3τ της συνθήκης ΕΚ. Κατά συνέπεια, η συνεργασία σε θέματα πολιτικής άμυνας στηρίζεται, στο πλαίσιο της συνθήκης, στον πρώτο πυλώνα.

Με τα δεδομένα αυτά, στις 19 Δεκεμβρίου 1997, το Συμβούλιο θέσπισε πρόγραμμα κοινοτικών δράσεων στον τομέα της πολιτικής άμυνας(4). Ένα από τα έργα του εν λόγω προγράμματος συνίσταται στον καθορισμό των κατευθυντήριων γραμμών σε θέματα πρόληψης των καταστροφών. Θα ήταν σκόπιμο να ακολουθηθούν οι εν λόγω κατευθυντήριες γραμμές από όλα τα κράτη μέλη, προκειμένου να υπάρξει η αποτελεσματικότερη δυνατή αποτροπή των κινδύνων που παρουσιάζονται, ειδικότερα, σε ορισμένες περιοχές, όπως η Campania.

(1) ΕΕ C 81, 3.4.1995, σελ. 37.

(2) ΕΕ C 79, 18.3.1996, σελ. 18.

(3) ΕΕ C 79, 18.3.1996, σελ. 18.

(4) Απόφαση 98/22/ΕΚ του Συμβουλίου της 19 Δεκεμβρίου 1997. ΕΕ L 8, 14.1.1998.